Den tidligere fodboldspiller Thomas Kahlenberg er blevet ramt af coronavirus.

Det oplyser Brøndby IF på klubbens hjemmeside om den tidligere landsholdsspiller.

Fodboldspilleren har pådraget sig virussen efter en rejse til Amsterdam, fortæller Superliga-klubben. Han har det 'efter omstændighederne godt og er ved godt mod', og han er lige nu i isolation.

Meldingen kommer ud, efter at Thomas Kahlenberg var blandt gæsterne på stadion, da Brøndby IF søndag spillede Superliga-kamp mod Lyngby BK på Vestegnen.

Foto: Claus Bech Vis mere Foto: Claus Bech

'Styrelsen for Patientsikkerhed har i samarbejde med Thomas lavet en opsporing af konkrete, navngivne personer, han har været i direkte kontakt med, og de personer er nu i hjemmekarantæne,' skriver Brøndby IF.

Det betyder også, at myndighederne nu efterlyser enkelte fans, der søndag på Brøndby Stadion var i direkte fysisk kontakt med Thomas Kahlenberg. Det gælder også folk, der har været på besøg i Fanzonen, Michael Laudrup-Loungen samt receptionen.

'Styrelsen for Patientsikkerhed skal kortlægge alle, der har været i direkte fysisk kontakt med Thomas Kahlenberg, for at forebygge, at flere får sygdommen,' fortæller Brøndby IF.

Klubben understreger dog, at den ikke skal kontaktes, hvis man blot er gået forbi Thomas Kahlenberg på Brøndby Stadion. Det drejer sig i stedet om følgende:

Håndtryk

Knus/kram

Siddet/stået sammen med ham i over 15 minutter på under to meters afstand

'Brøndby IF vil indsamle kontaktinfo, som bliver videregivet til Styrelsen for Patientsikkerhed. Styrelsen for Patientsikkerhed vil da hurtigst muligt kontakte alle på listen og foretage en vurdering af, om den pågældende skal i hjemmekarantæne,' skriver Brøndby IF.

Det er dog ikke kun Thomas Kahlenberg, der er blevet sendt i hjemmekarantæne.

Det samme er både folk fra Brøndby-holdet, klubbens organisation samt folk fra Lyngby BK's organisation. Det kan du læse mere om her.

'I Divisionsforeningen er vi i tæt dialog med Sundhedsmyndighederne. Udgangspunktet er, at kampene i den kommende runde afvikles som planlagt, men vi følger selvfølgelig fuldstændigt Sundhedsmyndighedernes anbefalinger,' skriver Divisionsforeningen i en pressemeddelelse.